Formatio: SIEN GOD IN DIE HIER EN NOU
Hoe beleef verskillende persoonlikheidstipes vir God? Dit is waarmee ek in die volgende paar inskrywings op hierde blog my mee wil besig hou.
Die boek van Malcolm Goldsmith, "Knowing Me Knowing God" het my van voor af gedwing om na te dink oor ons eiesoortigheid. Hy gebruik die MBTI-persoonlikheidsanalise as 'n begeleiding om verskillende spiritualiteite te ondersoek. Baie waardevol.
Vandag se stuk wil so bietjie nadink oor die van ons wat ons geloof baie sintuiglik beleef. Die sogenaamde "Sensers"
“Sensers” is mense wat inligting deur hul sintuie inneem. In ons spirituele lewe (soos in ons alledaagse lewe) is ons wat voorkeur toon vir “Sensing”, mense wat ingestel is op wat ons sien, hoor, ruik, proe, en voel. Om na ‘n kers te kyk, is iets heel anders vir ‘n “S” as ‘n “N”. Die vlam wat ronddans ráák ‘n “S” se hart (waar die “N” soms kan sê, “ek het nie eers die vlam raakgesien nie). So kan die melodie van ‘n lied vir die “S” net so sterk beïnvloed, soos wat stilte kan … want beide is iets wat “gehoor” word. ‘n Sonsondergang, die reuk van varsgesnyde gras, die delikaatheid van ‘n blom, dit is die dinge wat ‘n “S” aan God laat dink. “Stop and smell the roses” beteken vir ‘n “S” iets heel anders as vir ‘n “N”.
Wat “hier en nou” gebeur, is belangrik. Moenie met vae, komplekse gesprekke oor God die “S” probeer beïndruk nie … Veel meer waardevol is praktiese, tasbare, alledaagse sintuiglike elemente – daarom sal die “S” iets wil dóén. Praktiese liefde moet gedemonstreer word, byvoorbeeld die bord kos wat vir ‘n sieke gekook word.
Ons wat “Intuitief” (“N”) is, kan so baie by die “S”e leer: leer om op jou asemhaling te fokus terwyl jy mediteer. Die “S” is bewus van die beweging van die diafragma; die ribbekas se ritmiese skuif; die warm lug wat uitgeasem word; die koue lug wat die punt van jou neus tref as jy inasem. Wees wakker vir wat jou lyf met al jou sintuie jou wil leer. Moenie dat die alledaagse by jou verbygaan nie. Jy mis God ook in die proses. Wat God is ook in die klein detail.
Wanneer ‘n “S” die bybel lees, sal hulle na spesifieke detail kyk. Hulle sal maklik by hoofstuk een van ‘n bybelboek begin en sistematies deurwerk tot by die laaste punt van die laaste paragraaf. Moet glad nie dink hulle kan nie komplekse filosofie hanteer nie. Inteendeel. Al wat die “S” wil hê, is saam met die kompleksiteit die erkenning dat hul sintuie net so ‘n belangrike rol speel. Helder, duidelike eenvoud sal hul verbeelding veel meer aangryp.
Samuel Miller verstaan die “Sensing” Spiritualiteit goed met sy beskrywing: “Let your soul speak for itself. Some souls hold conversation with God in music, and some in the sowing of seed, and others in the affectionate understanding of their friends”
Posted by Ronell at 2:01 PM